TARYBOS REGLAMENTAS (EB) Nr. 1415/2004
2004 m. liepos 19 d.
nustatantis didžiausias metines žvejybos pastangas tam tikroms žvejybos zonoms ir žvejybos rūšims
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 2003 m. lapkričio 4 d. Tarybos reglamentą (EB) Nr. 1954/2003 dėl žvejybos pastangų, susijusių su tam tikromis Bendrijos žvejybos zonomis ir ištekliais, valdymo (1), ypač į jo 11 straipsnio 2 dalį,
kadangi:
(1)
Reglamentas (EB) Nr. 1954/2003 nustato žvejybos pastangų tam tikrose Bendrijos žvejybos zonose ir ištekliams valdymo sistemos nustatymo sąlygas ir tvarką.
(2)
Valstybės narės pateikė Komisijai informaciją pagal Reglamentą (EB) Nr. 1954/2003, visų pirma apie ne mažesnių kaip 15 m bendro ilgio laivų metines vidutines žvejybos pastangas 1998-2002 metais to reglamento nustatytose zonose ir apie ne mažesnių kaip 10 m bendro ilgio laivų metines vidutines žvejybos pastangas 1998-2002 metais to reglamento nustatytoje biologiškai jautrioje zonoje.
(3)
Reglamente (EB) Nr. 1954/2003 nurodytame žvejybos pastangų įvertinime įrengtoji galia buvo suprantama kaip laivo galia, kaip apibrėžta 1986 m. rugsėjo 22 d. reglamente (EEB) Nr. 2930/86, nustatančiame žvejybos laivų charakteristikas (2).
(4)
Komisija persiuntė valstybėms narėms informaciją pagal Reglamentą (EB) Nr. 1954/2003 ir pasikonsultavusi su jomis atliko pateiktų duomenų įvertinimą, susijusį su žvejybos pastangų apribojimais, priimtais pagal ankstesnes arba esamas Bendrijos priemones, kurios apima arba apėmė žvejybos pastangų valdymą.
(5)
Laivams, plaukiojantiems su valstybės narės vėliava, pagal rūšių grupę, zoną ir žvejybos rūšį nustatomos didžiausios metinės žvejybos pastangos turi būti lygios tų laivų bendrosioms žvejybos pastangoms per penkerius metus, 1998-2002 m., padalijant iš penkių,
PRIĖMĖ ŠĮ REGLAMENTĄ:
1 straipsnis
Dalykas
Šiame reglamente didžiausios metinės žvejybos pastangos nustatomos kiekvienai valstybei narei bei kiekvienai zonai ir žvejybos rūšiai, nurodytai Reglamento (EB) Nr. 1954/2003 3 ir 6 straipsniuose.
2 straipsnis
Didžiausi lygiai
1. Didžiausi metinių žvejybos pastangų lygiai pagal rūšių grupę, zoną ir žvejybos rūšį bei pagal valstybę narę Reglamento (EB) Nr. 1954/2003 3 straipsnio 1 dalies a ir 3 straipsnio 1 dalies b punktuose nurodytoms zonoms yra nustatyti šio reglamento I priede.
2. Didžiausi metinių žvejybos pastangų lygiai pagal rūšių grupę, zoną ir žvejybos rūšį bei pagal valstybę narę Reglamento (EB) Nr. 1954/2003 6 straipsnio 1 dalyje nurodytai zonai yra nustatyti šio reglamento II priede.
3 straipsnis
Perplaukimas per zoną
1. Kiekviena valstybė narė užtikrina, kad panaudojant didžiausius metinių žvejybos pastangų lygius pagal Reglamento (EB) Nr. 1954/2003 3 ir 6 straipsniuose nurodytas zonas neturi būti praleista daugiau laiko žvejojant, palyginus su žvejybos pastangų lygiais, panaudojamais atitinkamu laikotarpiu.
2. Žvejybos pastangos, atsiradusios dėl laivo perplaukimo per zoną, kurioje nėra vykdoma jokia žvejyba atitinkamu laikotarpiu, nėra panaudojamos žvejybos veiksmams, atliekamiems toje zonoje. Kiekviena valstybė narė tokias pastangas užregistruoja atskirai.
4 straipsnis
Metodologija
Kiekviena valstybė narė užtikrina, kad metodologija, naudojama žvejybos pastangų registravimui yra tokia pati kaip ir vertinant žvejybos pastangų lygius pagal Reglamento (EB) Nr.1954/2003 3 ir 6 straipsnius.
5 straipsnis
Kitų žvejybos pastangų apribojimo sistemų laikymasis
I ir II prieduose nustatyti didžiausi metinių žvejybos pastangų lygiai nepažeidžia žvejybos pastangų, apribojimų, nustatytų remiantis atkūrimo planais ar bet kokia kita valdymo priemone pagal Bendrijos teisę, jeigu laikomasi mažesnes žvejybos pastangas nustatančios priemonės.
6 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. liepos 19 d.